Výtrusníky

::*Staršie sa slovenským názvom výtrusníky označoval taxón nazývaný najčastejšie Cnidosporidia (v širšom zmysle), ktorý obyčajne pozostával z taxónov Microsporidia (po slovensky hmyzomory/mikrospóry) a Myxozoa, pozri [[výtrusníky (Cnidosporidia)]]*

**Výtrusníky** alebo **myxozoy** (lat. Myxozoa; iné slovenské a latinské názvy pozri nižšie) sú taxón (presnejšie: trieda alebo podtrieda) pŕhlivcov (Cnidaria). V minulosti sa zaraďoval mimo pŕhlivcov, konkrétne najčastejšie do prvokov (Protozoa).

V širšom zmysle je taxón výtrusníky (Myxozoa) [synonymá pozri nižšie] zhodný s taxónom Endocnidozoa, ktorý zahŕňa popri vlastných výtrusníkoch aj taxón Polypodiozoa pozostávajúci len z druhu medúzovka jeseteria (*Polypodium hydriforme*). Nasledujúci text článku sa zaoberá len výtrusníkmi bez zahrnutia medúzovky jeseteriej. 

## Názvy
Slovenské názvy tohto taxónu sú: **výtrusníky**,  **myxozoy**, **myxozoa**, **rybomory**; zriedkavo: **chlopňovce**, **rybomorky**, **výtrusenky**.

Vedecké (latinské) názvy tohto taxónu sú: Myxozoa, Myxospora, Myxosporidia, Myxosporidea, Myxosporea; staršie: Heteronucleidea; zriedkavo: Cnidosporidia, Cnidospora (resp. varianty: Cnidosporia, Cnidiospora).

## Charakteristika
Myxozoa sú extracelulárne parazity rýb alebo niektorých červov. Žijú v dutinách niektorých orgánov (močový mechúr, žlčník) alebo v štrbinách tkanív. Ich spóry sú viacbunkové s 2 – 4 pólovými bunkami so stočeným vláknom. Keď sa spóra dostane do tela hostiteľa, tieto vlákna sa vystrelia a uchytia v stene tráviacej sústavy. Uvoľní sa tým amébovitý zárodok, ktorý aktívne vyhľadáva dutiny orgánov. Tu sa delením mení na viacjadrové plazmódium so schopnosťou amébovitého pohybu, viditeľné aj voľným okom (má niekoľko milimetrov). Spóra vzniká dosť zložitým pohlavným procesom.

Pozri aj charakteristiku uvedenú v článkoch myxospóry a červomory.

## Systematika
### Rozsah taxónu
Dnešný základný rozsah taxónu Myxozoa je uvedený nižšie v kapitole Vnútorná systematika. Myxozoa v širšom zmysle v súčasnosti zahŕňajú aj rod *[[Polypodium]]* a sú teda synonymom taxónu Endocnidozoa - pozri vyššie v úvode článku.

V minulosti (do začiatku 90. rokov 20. storočia) sa do taxónu Myxozoa občas zahŕňal popri jeho dnešnom základnom rozsahu taxón ascetospóry (Ascetosporea/Ascetospora), pozostávajúci najmä z dnešných taxónov haplospóry (Haplosporida) a paramyxy (Paramyxida). Alternatívne sa do taxónu Myxozoa zahŕňal aspoň dnešný taxón paramyxy. Ascetospóry sa dnes zaraďujú do rizárií (Rhizaria).

Alternatívne sa v minulosti do taxónu Myxozoa niekedy zahŕňal popri jeho dnešnom základnom rozsahu bývalý rad Helicosporida, t. j. rod *[[Helicosporidium]]*. Tento rod sa dnes zaraďuje do rias.

Alternatívne sa v minulosti do taxónu Myxozoa zahŕňal popri jeho dnešnom základnom rozsahu rod *[[Helicosporidium]]* spolu s paramyxami.

### Zaradenie v systéme
Dnes sa Myxozoa zaraďuje do vyššie spomínaného taxónu Endocnidozoa, ktorý sa dnes zaraďuje ako sesterský taxón medúzovníkov (Medusozoa).

Staršie sa taxón Myxozoa (buď samostatne alebo od roku 1995 v niektorých prípadoch aj v rámci taxónu Endocnidozoa) zaraďoval niektorým z nasledujúcich spôsobov:
* dovnútra medúzovníkov (Medusozoa), niekedy presnejšie dovnútra polypovcov (Hydrozoa);
* ako sesterský taxón medúzovníkov (Medusozoa);
* ako kmeň mechúrnikov (Coelenterata), čiže niekam vedľa pŕhlivcov (Cnidaria); 
* ako sesterský taxón dvojstranovcov (Bilateria);
* ako sesterský taxón (prípadne súčasť) vločkovcov (Placozoa);
* ako sesterský taxón morulovcov (Mesozoa);
* ako taxón mnohobunkových živočíchov (Animalia/Metazoa), ktorého presné zaradenie nebolo isté (t. j. Animalia incertae sedis);
* ako samostatný kmeň prvokov (Protozoa), prípadne ako dva samostatné kmene prvokov - konkrétne kmene rybomory (Myxosporidia) a červomory (Actinomyxidea);
* ako sesterský taxón taxónu mikrospóry/hmyzomory (Microsporida) do taxónu výtrusníky v staršom ponímaní (Cnidosporidia), ktorý sa zaraďoval buď do prvokov (Protozoa) alebo menej často medzi naјnižšie mnohobunkové živočíchy (Animalia/Metazoa) - o tomto zaradení pozri aj nižšie v kapitole Vnútorná systematika;
* ako sesterský taxón taxónu mikrospóry/hmyzomory (Microsporida) do taxónu výtrusovce (Sporozoa) patriaceho do prvokov (Protozoa).

### Vnútorná systematika
#### 20. storočie
Systém do zhruba 90. rokov 20. storočia bol takýto:
trieda [alebo kmeň] výtrusníky/myxozoy/myxozoa [ďalšie synonymá pozri vyššie] (Myxozoa/Myxosporidia v širšom zmysle/Myxospora/Myxosporea v širšom zmysle/Myxosporidea/Heteronucleidea/Cnidosporidia v užšom zmysle):
* podtrieda  [alebo trieda] rybomory (resp. zriedkavo rybomorky)/myxospóry (Myxosporidia v užšom zmysle/Myxosporida/Myxosporea v užšom zmysle)
** rad Bivalvulida
** rad Platysporina - alternatívne zaraďovaný ako súčasť radu Bivalvulida
** rad Multivalvulida
* podtrieda  [alebo trieda] červomory (resp.  zriedkavo červomorky)/aktinospóry (Actinomyxidia/Actinomyxida/Actinomyxidea/Actinomyxea/Actinosporea) - tento taxón bol omyl (podrobnosti pozri v článku červomory); občas sa tento taxón vyčleňoval do samostatného kmeňa červomory (Actinomyxidea)
** rad červomory (Actinomyxidia/Actinomyxida)

Alternatívne (najmä zhruba do 70. rokov 20. storočia) sa namiesto Myxozoa (vo vyššie uvedenom ponímaní) uvádzali dva samostatné taxóny (presnejšie: triedy či rady či podrady) rybomory (Myxosporidia) a červomory (Actinomyxidia). Tieto boli zaradené v taxóne (presnejšie: podkmeni či kmeni či triede či rade) nazývanom Cnidosporidia/Cnid(i)ospora/Cnidosporia (=Microspora v širšom zmysle), ktorý popri rybomoroch a červomoroch zahŕňal ako tretí taxón ešte hmyzomory/mikrospóry (Microsporidia/Microspora v užšom zmysle/Plasmosporidia) (ktorý v minulosti niekedy zahŕňal aj dnešný taxón haplospóry (Haplosporida)). Cnidosporidia sa po slovensky volali výtrusníky (t. j. výtrusníky v staršom ponímaní) a zaraďovali sa buď do prvokov alebo medzi najnižšie mnohobunkové živočíchy. Alternatívne sa rybomory a červomory do taxónu (podkmeňa) Cnidosporidia zaraďovali ako jeden taxón (jedna trieda deliaca sa na rady rybomory a červomory).. Hmyzomory sa dnes zaraďujú do húb (Fungi). Taxón Cnidosporidia v tu uvedenom rozsahu už neexistuje. Pokiaľ sa názov Cnidosporidia (resp. jeho uvedené varianty) ešte vôbec používa, tak už len v zredukovanej podobe ako alternatívny názov buď taxónu Microsporidia alebo taxónu Myxozoa, pričom ale treba poznamenať, že použitie názvu Cnidosporidia ako alternatívneho názvu pre Myxozoa sa vyskytlo už v 60. rokoch 20. storočia.

#### Súčasnosť
Súčasný systém:
trieda výtrusníky/rybomory (v širšom zmysle)/myxozoy/myxozoa (Myxozoa):
* podtrieda Myxosporea - vecne zodpovedá tomu, čo sa do konca 20. storočia (pozri vyššie) označovalo ako rybomory a červomory
** rad Bivalvulida* - vrátane bývalého radu Platysporina
** rad Multivalvulida*
* podtrieda Malacosporea
** rad Malacovalvulida - obsahuje len čeľaď Saccosporidae, ktorá obsahuje len rody *[[Buddenbrockia]]* (do konca 20. storočia bol tento rod incertae sedis v rámci živočíchov) a *[[Tetracapsuloides]]* (opísaný v roku 1999)
(*) Namiesto uvedeného morfologického delenia podtriedy Myxosporea na Bivalvulida a Multivalvulida sa od roku 2001/2006 alternatívne používa nasledujúce fylogenetické delenie:
* rod *[[Sphaerospora]]* (v novšom, teda užšom zmysle)
* morský klád - nemá formálne meno
* sladkovodný klád - nemá formálne meno

## Iné projekty

## Zdroje


Kategória:Prvoky